**ΠΡΑΚΤΙΚΕΣ ΟΔΗΓΙΕΣ**

**ΗΛΕΚΤΡΟΝΙΚΗ ΤΙΜΟΛΟΓΗΣΗ (MY DATA)**

Σε συνέχεια της ενημερωτικής εκδήλωσης, που διοργανώθηκε την Παρασκευή, 04.12.2020, με τη συμμετοχή του Διοικητή της Α.Α.Δ.Ε., κ. Πιτσιλή, και στελεχών αυτής και εν όψει της επικείμενης εφαρμογής των σχετικών διατάξεων περί ηλεκτρονικών βιβλίων από 01.01.2021, διευκρινίζουμε τα ακόλουθα:

1. Η υποχρέωση ψηφιακής διαβίβασης των παραστατικών στην πλατφόρμα myDATA της Α.Α.Δ.Ε., που ισχύει από 01.01.2021, αφορά στην υποβολή, έως την 20η ημέρα του επομένου μηνός, μιας σύνοψης των παραστατικών, **που εκδόθηκαν** κατά τον προηγούμενο μήνα, χωρίς να θίγεται η δυνατότητα χειρόγραφης έκδοσης αυτών και ο παραδοσιακός τρόπος καταχώρισής τους στα οικεία βιβλία.

Αντιθέτως, δεν διαβιβάζονται τα παραστατικά **που λήφθηκαν**, παρά μόνο στις εξής περιπτώσεις:

α) Συναλλαγών με μη υπόχρεη οντότητα της αλλοδαπής, όπως ενδοκοινοτικές αποκτήσεις, εισαγωγές από τρίτες χώρες και λήψεις υπηρεσιών (ενδοκοινοτικές, τρίτων χωρών)

β) Λήψης παραστατικών λιανικής από την ημεδαπή ή την αλλοδαπή, όπως κοινόχρηστα, συνδρομές, λιανικές συναλλαγές αλλοδαπής,

γ) Συναλλαγών που αφορούν σε πώληση ηλεκτρικού ρεύματος και φυσικού αερίου, ύδατος μη ιαματικού (Ε.Υ.Δ.Α.Π., λοιποί πάροχοι κ.λπ.), καθώς και παροχής τηλεπικοινωνιακών υπηρεσιών και συνδρομητικής τηλεόρασης,

δ) Συναλλαγών με τα πιστωτικά ιδρύματα, καθώς και την Τράπεζα της Ελλάδος,

ε) Παραστατικά καταβολής εισφορών σε ασφαλιστικά ταμεία, όπως αυτά που εκδίδονται από τον ΕΦΚΑ και

στ) Μη τήρησης της υποχρέωσης διαβίβασης των οριζόμενων δεδομένων από τον εκδότη.

2. Οι τυχόν πλημμέλειες στην εφαρμογή των νέων διατάξεων κατά τη διάρκεια του φορολογικού έτους 2021 δεν θα επισύρουν την επιβολή κυρώσεων. Σημειώνεται ότι η ΑΑΔΕ δεν έχει διευκρινίσει ακόμη αν η μη επιβολή κυρώσεων περιορίζεται στην εκπρόθεσμη ή ανακριβή υποβολή των στοιχείων ή καταλαμβάνει και τη μη υποβολή.

3. Η διαβίβαση των παραπάνω δεδομένων μπορεί να γίνεται με τους εξής τρόπους:

α) μέσω των πιστοποιημένων από την ΑΑΔΕ Παρόχων Υπηρεσιών Ηλεκτρονικής Τιμολόγησης, οι οποίοι προς το παρόν είναι έξι (6). Τονίζεται ότι δεν είναι υποχρεωτική η ανάθεση της έκδοσης τιμολογίων σε πιστοποιημένους Παρόχους Υπηρεσιών Ηλεκτρονικής Τιμολόγησης, αλλά τα τιμολόγια μπορούν να συνεχίσουν να εκδίδονται από τον ίδιο τον δικηγόρο ή τον λογιστή του.

β) μέσω ειδικών λογιστικών προγραμμάτων (εμπορικό/λογιστικό, ERP) που διατίθενται στην αγορά και διασυνδέονται με την Α.Α.Δ.Ε. μέσω σχετικής διεπαφής. Σημειώνεται ότι τέτοια προγράμματα θα διαθέτουν τα λογιστικά γραφεία, αλλά μπορούν να αγοράσουν, εφόσον το επιθυμούν και οι δικηγόροι/δικηγορικές εταιρείες.

γ) μέσω ειδικής φόρμας καταχώρησης της εφαρμογής των ηλεκτρονικών βιβλίων που είναι προσβάσιμη μέσω του διαδικτυακού τόπου της Α.Α.Δ.Ε. Η πλατφόρμα αυτή θα είναι προσβάσιμη μόνο για δικηγόρους/δικηγορικές εταιρείες που πληρούν ένα από τα ακόλουθα κριτήρια (διαζευκτικά):

γα) τα ετήσια ακαθάριστα έσοδά τους (χωρίς Φ.Π.Α.) δεν υπερβαίνουν το ποσό των 50.000 ευρώ. Σημειώνεται ότι είναι το ίδιο όριο μέχρι το οποίο μπορεί ένας δικηγόρος να υποβάλει ο ίδιος φορολογική δήλωση, χωρίς την υπογραφή λογιστή.

γβ) εκδίδουν έως και πενήντα (50) τιμολόγια ετησίως

δ) μέσω των Φορολογικών Ηλεκτρονικών Μηχανισμών (Φ.Η.Μ.) (δεν βρίσκει εφαρμογή σε δικηγόρους/δικηγορικές εταιρείες)

4. Σε περίπτωση μη έκδοσης άνω των 50 παραστατικών ανά έτος ή μη εμφάνισης κατ’ έτος ακαθαρίστων εσόδων άνω των 50.000,00 Ευρώ, παρέχεται η δυνατότητα να εκδίδονται τα τιμολόγια και να λαμβάνονται αντίγραφά τους σε ψηφιακή μορφή μέσα από την πλατφόρμα myDATA δυνάμει εφαρμογής, η οποία τελεί υπό επεξεργασία και θα ολοκληρωθεί από την Α.Α.Δ.Ε. έως τα τέλη του έτους.

5. Εν κατακλείδι, από την 1.1.2020 (εάν δεν δοθεί περαιτέρω παράταση) οι δικηγόροι/δικηγορικές εταιρείες θα διακρίνονται στις ακόλουθες κατηγορίες, όσον αφορά την τήρηση των λογιστικών υποχρεώσεών τους:

α) Όσοι αποκτούν ακαθάριστα έσοδα έως 50.000 ευρώ **ή** εκδίδουν λιγότερα των 50 παραστατικών ετησίως. Αυτοί δύνανται να εξακολουθήσουν να εκδίδουν τα παραστατικά τους και να τηρούν τα βιβλία τους χειρόγραφα. Επίσης μπορούν να διαβιβάζουν τα στοιχεία των παραστατικών τους (συνόψεις) μέσω της ειδικής διεπαφής της ΑΑΔΕ, είτε μόνοι τους είτε μεσώ του λογιστή τους. Φυσικά, δεν εμποδίζονται να ακολουθήσουν και τα παρακάτω αναφερόμενα, κυρίως ενόψει του γεγονότος ότι η διαβίβαση των δεδομένων στην ΑΑΔΕ γίνεται αρκετά περίπλοκη για τον μέσο δικηγόρο.

β) Όσοι αποκτούν ακαθάριστα έσοδα άνω των 50.000 ευρώ **και** εκδίδουν περισσότερα των 50 παραστατικών ετησίως. Αυτοί υποχρεούνται να αναθέσουν σε λογιστή ή Πάροχο Υπηρεσιών Ηλεκτρονικής Τιμολόγησης την έκδοση των παραστατικών τους και την τήρηση των βιβλίων τους, άρα δεν μπορούν να εκδίδουν παραστατικά και να τηρούν βιβλία χειρόγραφα. Εναλλακτικά δύνανται να αγοράσουν και να χρησιμοποιούν οι ίδιοι το ειδικό λογιστικό πρόγραμμα που διασυνδέεται με την ΑΑΔΕ.

6. Εξειδικευμένοι Δικηγόροι θα εξουσιοδοτηθούν από την Ολομέλεια Προέδρων Δικηγορικών Συλλόγων Ελλάδος, ώστε, σε συνεργασία με στελέχη της Α.Α.Δ.Ε., να θέσουν υπ’ όψιν τους τα ιδιαίτερα χαρακτηριστικά, που απορρέουν από την άσκηση της δικηγορίας και επηρεάζουν τον τρόπο έκδοσης και απεικόνισης των οικείων φορολογικών στοιχείων, προκειμένου να επιτευχθεί η καλύτερη δυνατή και συμβατή με τις δικηγορικές ανάγκες παραμετροποίηση της ως άνω εφαρμογής.

7. Η Ολομέλεια Προέδρων Δικηγορικών Συλλόγων Ελλάδος θα οργανώσει νέα ενημερωτική εκδήλωση, στις 14.12.2020 (***επισυνάπτεται η πρόσκληση***), με τη συμμετοχή των Φορολογικών Συμβούλων της, Ευσταθίου Μπακάλη και Ανδρέα Τσουρουφλή, και καταξιωμένων Λογιστών, προς τον σκοπό πληρέστερης και αρτιότερης ενημέρωσης των Μελών της.

***Ευστάθιος Μπακάλης*,** *Φορολογικός Σύμβουλος Ολομέλειας Δικηγορικών Συλλόγων Ελλάδος, Δικηγόρος*

***Ανδρέας Τσουρουφλής,*** *Επίκουρος Καθηγητής Φορολογικού Δικαίου Νομική Σχολή Αθηνών, Δικηγόρος*